Middelsstore (ca. 15 millimeter), lange og slanke, litt flate, halvblanke, mørke løpebiller. Hodet har nokså lange, sigdformede kjever, nesten så lange som resten av hodet, som er mer eller mindre firkantet med en markert, innsnevret "hals". Fasettøynene er ganske små, antennene tynne og omtrent så lange som hode + pronotum. Pronotum er rundet, bredest ved forkanten, kraftig innsnevret bak, med buede lengdefurer langs sidene. Dekkvingene er jevnbrede med fine lengdestriper. Beina er korte, forbeina litt fortykkede, men mindre enn hos mange andre graveløpere.